༥༨༣༽༄། ། སྨོན་འཇུག་གཉིས་ཀྱི་ཕན་ཡོན་གཙང་པ་འཇམ་སེང་གིས་སེམས་བསྐྱེད་ཞུས་དུས་གནང་བ། ། »» ཡང་འདི་སྐད་བདག་གིས་ཐོས་པ་དུས་གཅིག་ན། ཡང་དུས་གསུམ་གྱི་སངས་རྒྱས་ཀྱི་ཆོས་ཐམས་ཅད་དོན་དམ་པ་དང་། ཀུན་རྫོབ་བྱང་ཆུབ་ཀྱི་སེམས་གཉིས་སུ་འདུས་ཏེ། ཀུན་རྫོབ་ལ་གཉིས་སྨོན་པ་ནམ་མཁའ་དང་མཉམ་པའི་སེམས་ཅན་ཐམས་ཅད་བདེ་བ་དང་ལྡན་སྡུག་བསྔལ་དང་བྲལ་བླ་ན་མེད་པའི་བྱང་ཆུབ་ཐོབ་པར་འདོད་པ་དེ་ཡིན། དེའི་ཆེད་དུ་ཕ་རོལ་ཏུ་ཕྱིན་པ་དྲུག་སྤྱོད་པ་དེ་འཇུག་པ་ཡིན་ཏེ། དགེ་བ་ཆོས་སྡུད་སྤྱོད་ཡུལ་ཡོངས་སུ་དག་པའི་མདོའི་རྗེས་སུ་འབྲངས་ཏེ། ཅི་བྱེད་དགེ་བར་བྱེད་པ་དང་། སེམས་ཅན་དོན་བྱེད་དགེ་བསྙེན་མ་ཕུལ་དུ་བྱུང་བའི་བྱ་བ་ཞིག་སྔོན་བྱང་ཆུབ་མཆོག་ཏུ་སེམས་བསྐྱེད་པའི་དུས་སུ། འཇམ་ཕྲུ་བ་གང་ཕུལ་བའི་རྣམ་སྨིན་པར་འདུག་སྟེ། བྱང་ཆུབ་སེམས་དཔའ་ནོར་བཟང་གི་མདུན་དུ་བྱོན་ཙམ་ན། དགེ་བསྙེན་མ་གོས་དཀར་པོ་རྒྱན་མེད་པ་ལང་ཚོ་ལ་བབ་པ་ཞིག་འཁོར་ལྔ་བརྒྱ་དང་ལྷན་ཅིག་ཏུ་འདུག་སྟེ། ནོར་ཕྲུ་བ་««རྫ་སྣོད་»»དེ་ལས་མི་འདུག་པ་ལ་དེ་རྣམས་ཀྱིས་ཁ་ཟས་ཀྱི་མ་ཟད། ནོར་བཟང་ཁྱོད་ལྟོས་ཞིག་ཅེས་སྟོང་གསུམ་གྱི་ལྷ་དང་གནོད་སྦྱིན་ཐམས་ཅད་ལ་བྱིན་པ་མ་ཟད། ནོར་ངའི་ཕྲུ་བ་འདིས་སྟོང་གསུམ་གྱི་སྟོང་ཆེན་པོའི་སེམས་ཅན་ཐམས་ཅད་ཀྱིས་ཁ་རི་རྒྱལ་པོ་རི་རབ་ཙམ། དུས་འཁོར་བ་མ་སྟོང་གི་བར་དུ་ཟོས་ཀྱང་མི་འཛད་དེ། འདས་མ་བྱོན་ད་ལྟར་གྱི་སངས་རྒྱས་ཐམས་ཅད་ངའི་འདི་གསོལ་བས་སངས་རྒྱ་སྟེ། དེ་བྱང་ཆུབ་ཀྱི་སེམས་ལས་བྱུང་བ་ཡིན་ནོ་ཞེས་གསུངས་ཏེ། དེ་སངས་མ་རྒྱས་ཀྱི་བར་དུ་ཡང་མ་ཟད་དེ། སངས་རྒྱས་ནས་ཀྱང་འཁོར་བ་མ་སྟོང་གི་བར་དུ་མི་ཟད་ཅིང་འཕེལ་ཏེ། དགེ་བ་གཞན་ཀུན་ཆུ་ཤིང་བཞིན་དུ་ནི་ཞེས་པ་ལྟར་རོ། ། སྡོམ་པའི་ཚུལ་ཁྲིམས་ནི་བྱང་ཆུབ་སེམས་དཔའི་ས་ལས་སྡོམ་པའི་ཚུལ་ཁྲིམས་ནི་སོ་སོར་ཐར་པ་རིགས་བདུན་དུ་བཤད་པས། འདི་ཡང་སྟོབས་བཅུ་ཡིན་ཏེ། གནས་དང་གནས་མ་ཡིན་པ་མཁྱེན་པའི་སྟོབས་ནི། སྲོག་གཅོད་པ་འདི་གནས་མ་ཡིན་ཏེ། སྤྲོས་པ་རབ་ཞི་དོན་དམ་བྱང་ཆུབ་སེམས། ། སྙིང་རྗེས་རབ་བརླན་ཀུན་རྫོབ་སྨོན་འཇུག་གཉིས། ། ཞེས་པ་དང་། ཡང་གསང་བ་འདུས་པ་ལས། སྤྲོས་པ་ཐམས་ཅད་རབ་བྲལ་བས། ། ཕུང་པོ་ཁམས་དང་སྐྱེ་མཆེད་དང་། ། ཞེས་པ་དང་། དེས་ན་དོན་དམ་ཀུན་རྫོབ་གཉིས་ཀྱང་གཅིག་ཡིན་པས་རིགས་གཅིག་ཡིན་ཏེ། བོད་ཁ་བ་ཅན་འདིར་མ་སྐྱེས་པའི་མི་ལ་སྐྱིད་མེད་དོ། ། ཉེ་བར་ལེན་པའི་རྒྱུ་རྒྱལ་པོ་རིགས་གསུམ་མགོན་པོ། ལྷན་ཅིག་བྱེད་པའི་རྐྱེན་ལ་སོགས་པ་མེད། བྱང་ཆུབ་སེམས་དཔའ་དེ་རྣམས་ཆོས་ཐེག་པ་ཆེན་པོ་འབའ་ཞིག་ཏུ་བསྟན་པའི་གདན་ས། ཉ་པ་དང་ཤན་པ་ཡང་ཉན་ཐོས་སྒོམ་སྒྲུབ་ཆུང་བ་བྱས་ན་གྲི་འདོན་པའི་ས་འདི་ངོ་མཚར་གསུངས། སངས་རྒྱས་ཀྱིས་ཞབས་ཀྱིས་བཅགས་ཏེ་གངས་ཏི་སེ་རི་བོ་གངས་ཆེན་བྱ་བ་མཚོ་མ་དྲོས་པ་བྱ་བ་དང་། མི་ཕམ་གྱི་འགྲམ་དུ་བྱོན་ནས་ཀླུའི་རྒྱལ་པོ་རྒྱ་མཚོས་ཞུས་པའི་མདོ་དང་། འཕགས་པ་མེ་ཏོག་རྩེགས་པ་ལ་སོགས་པའི་མདོ་སྡེ་མང་པོ་གསུངས་པ་དང་། གཞན་ཡང་སངས་རྒྱས་སྐུ་བལྟམས་ནས་ཞག་བདུན་གྱི་བར་དུ་འཛམ་བུ་གླིང་འདིར་ཕྱི་ལྕགས་རི་ལ་ཐུག་གི་བར་དུ་ཕྱོགས་བཞིར་མ་བཅགས་པའི་ས་ཀོ་མཐིལ་གང་ཙམ་ཡང་མེད་དོ། ། ཡང་སྟོང་གསུམ་གྱི་སྟོང་ཆེན་པོའི་འཇིག་རྟེན་འདིར་སངས་རྒྱས་མ་བྱོན་པའི་ས་མཁར་བའི་ལྟོས་ཙམ་ཞིག་ཀྱང་མེད་དོ་བྱ་བར་གསུངས་པ་དང་། ཡང་སྟོང་གསུམ་གྱི་སྟོང་གི་འཇིག་རྟེན་གྱི་ཁམས་འདི་སངས་རྒྱས་ཀྱིས་མ་གང་བ་མཁར་བའི་ལྟོས་ཙམ་ཡང་མེད་པར་གསུངས་པ་ཡིན་ཏེ། སངས་རྒྱས་ཀྱིས་བྱིན་གྱིས་བརླབས་གསུངས། དེས་ན་སེམས་ཅན་རྣམས་ལ་རྣམ་པར་ཤེས་པ་ཡོད་དམ་མེད་དེ་ཡོད་ན་རིགས་གཅིག་ཐེག་པ་གཅིག་ལས་མི་སྲིད་དེ། ཉོན་མོངས་པ་ཅན་གྱི་ཡིད་ཀྱི་རྣམ་པར་ཤེས་པ་དང་། ཀུན་གཞིའི་རྣམ་པར་ཤེས་པ་གཉིས་པོ་ཉན་ཐོས་དང་རང་སངས་རྒྱས་ཀྱིས་ཀྱང་གསོ་སྦྱོང་དགོས་པར་འདུག་སྟེ་རིགས་གཅིག་ལས་མེད་དོ་གསུངས། དེ་གཉིས་མ་སྦྱངས་པར་སངས་མི་རྒྱ་བར་འདུག་པ་གསུངས། དེ་ལྟར་ཡིན་པས་རང་དང་སེམས་ཅན་ཐམས་ཅད་ཀྱིས་བྱས་ཤིང་ཡོད་པའི་དགེ་བའི་རྩ་བ་ཐམས་ཅད། ཆོས་ཉིད་ཀྱི་དཀྱིལ་འཁོར་གཅིག་ཏུ་བྱས་པ་བསྔོ་བ་བྱའོ། ། ཞེས་གཙང་པ་འཇམ་སེང་གི་སེམས་བསྐྱེད་ཀྱི་དུས་སུ་གསུངས་པའོ། ། ། ། ««